Live Nation & VEGA præsenterer  
Postmetal med Cult of Luna i Lille VEGA

*Inden for progressiv metal har få bands lige så meget at byde på som Cult of Luna. Til næste år drager de på europaturné og lægger bl.a. vejen forbi Lille VEGA fredag den 19. april.*

**Nyt album på vej**

De svenske musikere i [Cult of Luna](http://cultofluna.com/) spiller fuldendt, progressiv postmetal med dybsindige tekster og tung lyd. Nu er bandet på vej med et nyt album, som har været længe ventet blandt deres fans.

Det er nemlig hele 5 år siden, at Cult of Lunas anmelderoste sjette album, *Eternal Kingdom*, der rummede numre som ”[Owlwood](http://www.youtube.com/watch?v=ARyTwghur2E)” og ”[Ghost Trail](http://www.youtube.com/watch?v=tBS97enOQA0)”, udkom. Til januar vender de svenske metalmusikere imidlertid stærkt tilbage med den nye udgivelse *Vertikal*, som udkommer den 25. januar.

Indtil videre ved vi ikke meget om, hvordan det kommer til at lyde, men bandet selv udtaler, at *Vertikal* bliver deres mest helstøbte album nogensinde. Se en video fra indspilningerne [HER](http://www.youtube.com/watch?feature=player_embedded&v=b7ifkH-9-y8#!).

**Tung aften**

Cult of Luna har skabt deres egen form for præcist spillet, mørk og progressiv metalcore, hvilket har gjort dem til et populært navn i europæiske metalkredse.

Bandets instrumentering er ligeså unik som deres uigennemtrængelige lyd. Ikke blot er der synth og *tre* mænd til at føre guitarerne – der er også to til at banke på trommer og andet slagtøj. Se selv bandet spille koncert på spillestedet Scala i London [HER](https://www.youtube.com/watch?feature=player_embedded&v=ieErvPXlJzI).

Til foråret bliver der masser af tråd til guitarelskere, når Cult of Luna gæster København med et spritnyt album i bagagen. Kan man lide det *tungt*, må man for alt i verdenen ikke snyde sig selv for at bruge fredag aften i Lille VEGA den 19. april 2013.

**Fakta om koncerten**

Cult of Luna (S)

Fredag den 19. april 2013 kl. 21:00

Lille VEGA – Enghavevej 40, 1674 Kbh. V

Pris: 175 kr. + gebyr

Forsalget starter mandag den 12. november

via [VEGAs hjemmeside](http://vega.dk/), [BilletNET](http://www.billetnet.dk/) og på posthuse

[Læs mere og køb billet til koncerten](http://vega.dk/arrangementer/cult-of-luna-9515.html)

*For yderligere informationer kontakt venligst*

Cecilie Maria Nielsen

Kommunikationsmedarbejder, VEGA

[cmn@vega.dk](mailto:cmn@vega.dk) - 3326 0953